BWG เดินหน้าขยายฐานลูกค้า-มั่นใจปีนี้ผลประกอบการเติบโตต่อเนื่อง
BWG เผยผลงานปี 58 มีทิศทางดีแม้ศก.ชะลอ เหตุรัฐเข้มกำจัดกากอุตสาหกรรม มั่นใจปีนี้ผลประกอบการเติบโตต่อเนื่องจากที่ 9 เดือน มีกำไรสุทธิ 234.94 ล้านบาท เพิ่มขึ้น 78.04% จากช่วงเดียวกันของปีก่อน
30 พ.ย. 2558

นายสุทัศน์  บุณยอุดมศาสตร์  รองกรรมการผู้จัดการสายงานบัญชีและการเงิน บริษัท เบตเตอร์ เวิลด์ กรีน จำกัด (มหาชน) หรือ BWG เปิดเผยว่า แนวโน้มธุรกิจกำจัดกากอุตสาหกรรมของบริษัทในปี 58 ยังมีทิศทางที่ดี ถึงแม้ว่าเศรษฐกิจของประเทศยังอยู่ในช่วงชะลอตัว ซึ่งเป็นผลมาจากภาครัฐสนับสนุนให้มีการกำจัดกากอุตสาหกรรมด้วยวิธีการที่ถูกต้องอย่างเป็นรูปธรรม โดยบรรจุเป็นวาระเร่งด่วนแห่งชาติ และมีการบังคับใช้กฎหมายเข้มงวดมากขึ้น  ทำให้มีโรงงานจำนวนมากหันมาเข้าสู่ระบบการกำจัดกากอุตสาหกรรมที่ถูกต้อง
ประกอบกับที่ผ่านมาบริษัทเดินหน้าจัดกิจกรรมเพื่อขยายฐานลูกค้าอย่างต่อเนื่องและคุณภาพในการให้บริการของ BWG ได้รับการยอมรับในตลาดอย่างกว้างขวาง จึงสะท้อนให้ผลประกอบการในงวดสะสม 9 เดือน มีกำไรสุทธิสูงกว่าทั้งปี 57 และมั่นใจว่าในปี 58 ผลประกอบการของบริษัทยังสามารถเติบโตต่อเนื่องจากปีก่อนหน้าได้
ทั้งนี้  BWG รายงานผลประกอบการงวด 3 เดือนประจำไตรมาสที่ 3/58 มีกำไรสุทธิ 97.08 ล้านบาท เพิ่มขึ้น 153.55% จากไตรมาสเดียวกันของปีก่อน ส่งผลให้งวดสะสม 9 เดือน มีกำไรสุทธิ 234.94 ล้านบาท เพิ่มขึ้น  78.04% จากช่วงเดียวกันของปีก่อน  โดยการเพิ่มขึ้นของกำไรสุทธิในงวดไตรมาส 3/58  มีปัจจัยหลักมาจากการเพิ่มขึ้นของปริมาณกากอุตสาหกรรมที่รับกำจัด หลังจากภาครัฐให้ความสำคัญบรรจุการจัดการกากอุตสาหกรรมเป็นวาระแห่งชาติ และบริษัทเดินหน้าขยายฐานลูกค้าอย่างต่อเนื่อง
 